**“Descobreix la platja jugant”**

**Jugar a l’oca per aprendre a gaudir de la platja amb seguretat**

**La platja del Prat acollirà dissabte 11 d’agost aquesta activitat infantil. Sobre una gran lona, es representaran caselles amb aspectes relacionats amb la platja, perquè els infants aprenguin a gaudir-ne amb seguretat.**

Sota el lema “Descobreix la platja jugant”, aquesta activitat pretén que els nens i nenes d’entre 6 i 10 anys aprenguin a gaudir d’aquest espai amb seguretat, a partir d’un joc similar a l’oca. L’activitat tindrà lloc el dissabte 11 d’agost a la platja de Can Camins del Prat a partir de les 10 del matí, al costat del mòdul de Salvament i Socorrisme.

L’activitat estarà oberta a tots els nens i nenes que estiguin a la platja al llarg del matí de dissabte i hi vulguin participar i s’anirà repetint entre les 10 i les 14 h, en funció de l’afluència de públic.

Sobre la sorra, es disposarà una lona amb diferents caselles, amb dibuixos sobre diferents aspectes o situacions vinculades amb la platja. En arribar a cada casella, els infants hauran de respondre preguntes o superar proves, després d’escoltar les recomanacions i explicacions dels socorristes que dinamitzaran l’activitat.

A partir d’aquesta activitat lúdica, es vol sensibilitzar els més petits sobre els riscos i perills de la mar i la necessitat de preservar la flora i la fauna en espais naturals com la platja, sobre com orientar-se en cas de pèrdua i evitar els accidents més habituals o sobre les normatives que cal respectar.

L’activitat està dinamitzada per l’empresa Proactiva, a qui l’Ajuntament del Prat ha adjudicat el Servei de Salvament i Socorrisme de les platges del municipi.

**El Prat de Llobregat, 9 d’agost de 2018**